Der er lagt op til et retligt efterspil i sagen om Dansk Folkepartis europaparlamentariker Jørn Dohrmann, som for to år siden med magt skal have tiltvunget sig et tv-kamera fra en fotograf.

Fotografen, Birger Lund, arbejdede på DR-dokumentaren ’DF og de skjulte bilag’, der satte kritisk lys på Dohrmann og det nu forhenværende DF-medlem af Europa-Parlamentet Rikke Karlsson og deres brug af EU-systemets tilskud til kontorhold, de såkaldte blyantspenge.

I april 2017 var Birger Lund kørt til Jørn Dohrmanns bopæl i Vamdrup for at filme dækbilleder til dokumentaren. Det førte til et korporligt sammenstød mellem Dohrmann og Lund, da Dohrmann tog kameraet og et memory card fra Lund. Politiet blev tilkaldt og måtte over flere omgange bede Dohrmann udlevere effekterne til Lund.